ODDELEK 1 ODGOVORNE OSEBE, INFORMACIJE TRETJIH OSEB, POROČILA STROKOVNJAKOV IN POTRDITEV PRISTOJNIH ORGANOV V tem oddelku so navedene informacije o osebah, ki so odgovorne za vsebino registracijskega dokumenta v prospektu EU za rast. Namen tega oddelka je vlagateljem zagotoviti zaupanje glede točnosti informacij, razkritih v prospektu. Poleg tega ta oddelek zagotavlja informacije o pravni podlagi registracijskega dokumenta v prospektu EU za rast in o njegovi potrditvi s strani pristojnega organa.

Točka 1.1 Navedite vse osebe, odgovorne za informacije ali dele informacij, navedene v registracijskem dokumentu, pri čemer se ti deli posebej označijo. Pri fizičnih osebah, vključno s člani upravnega, vodstvenega ali nadzornega organa izdajatelja, je treba navesti imena in funkcije oseb; v primeru pravnih oseb navedite ime in registrirani sedež.

Točka 1.2 Izjava oseb, odgovornih za registracijski dokument, da so po njihovem najboljšem vedenju informacije v registracijskem dokumentu skladne z dejstvi in da v registracijskem dokumentu ni izpuščena nobena informacija, ki bi lahko vplivala na njegov pomen. Kjer je primerno, izjava oseb, odgovornih za določene dele registracijskega dokumenta, da so po njihovem najboljšem vedenju informacije v navedenih delih registracijskega dokumenta, za katere so odgovorne, skladne z dejstvi in da v navedenih delih registracijskega dokumenta ni izpuščena nobena informacija, ki bi lahko vplivala na njihov pomen.

Točka 1.3 Kadar je v registracijski dokument vključena izjava ali poročilo, pripisano osebi kot strokovnjaku, navedite naslednje podatke o navedeni osebi: (a) ime; (b) službeni naslov; (c) kvalifikacije; (d) morebitne pomembne interese v zvezi z izdajateljem. Če je bila izjava ali poročilo pripravljeno na zahtevo izdajatelja, navedite, da je bila takšna izjava ali poročilo vključeno v registracijski dokument s soglasjem osebe, ki je odobrila vsebino navedenega dela registracijskega dokumenta za namen prospekta.

Točka 1.4 Če so bile informacije pridobljene od tretje osebe, je treba predložiti potrdilo, da so bile te informacije točno ponovno navedene in da, kolikor je znano izdajatelju in lahko ugotovi iz informacij, ki jih je objavila ta tretja oseba, niso bila izpuščena dejstva, zaradi česa bi bile informacije netočne ali zavajajoče. Poleg tega je treba navesti vire informacij.

Točka 1.5 Izjava, da: (a) je [registracijski dokument/prospekt] potrdil [ime pristojnega organa] kot pristojni organ v skladu z Uredbo (EU) 2017/1129; (b) [ime pristojnega organa] potrdi samo, da ta [registracijski dokument/prospekt] izpolnjuje standarde glede popolnosti, razumljivosti in doslednosti, ki jih določa Uredba (EU) 2017/1129; (c) se takšna potrditev ne sme obravnavati kot odobritev izdajatelja, na katerega se nanaša ta [registracijski dokument/prospekt]. (d) je bil [registracijski dokument/prospekt] pripravljen kot del prospekta EU za rast v skladu s členom 15 Uredbe (EU) 2017/1129.

ODDELEK 2 STRATEGIJA, USPEŠNOST IN POSLOVNO OKOLJE Namen tega oddelka je razkriti informacije o identiteti izdajatelja, njegovem poslovanju, strategiji in ciljih. Z branjem tega oddelka bi morali vlagatelji jasno razumeti dejavnosti izdajatelja in glavne trende, ki vplivajo na njegovo uspešnost, organizacijsko strukturo in pomembne naložbe. Izdajatelj v tem oddelku, kjer je primerno, razkrije ocene ali napovedi glede svoje prihodnje uspešnosti. Poleg tega v tem oddelku izdajatelji s tržno kapitalizacijo nad 200 000 000 EUR zagotovijo pošten in uravnotežen pregled pretekle uspešnosti podjetja.

Točka 2.1 Informacije o izdajatelju: (a) pravno in poslovno ime izdajatelja; (b) kraj registracije izdajatelja, njegova matična številka in identifikator pravnih subjektov (LEI); (c) datum registracije in trajanje obstoja izdajatelja, razen kadar je obdobje nedoločeno; (d) domicil in pravna oblika izdajatelja, zakonodaja, v skladu s katero izdajatelj posluje, država njegove registracije, naslov, telefonska številka njegovega registriranega sedeža (ali glavnega kraja poslovanja, če se razlikuje od njegovega registriranega sedeža) in morebitno spletno mesto izdajatelja z izjavo o omejitvi odgovornosti, da informacije na spletnem mestu niso del prospekta, razen če so te informacije vključene v prospekt s sklicevanjem.

Točka 2.1.1 Informacije o bistvenih spremembah v strukturi zadolževanja in financiranja izdajatelja od konca zadnjega finančnega obdobja, za katero so bile v registracijskem dokumentu navedene informacije. Če registracijski dokument vsebuje vmesne finančne informacije, se te informacije lahko predložijo od konca zadnjega vmesnega obdobja, za katero so bile v registracijski dokument vključene finančne informacije.

Točka 2.1.2 Opis pričakovanega financiranja dejavnosti izdajatelja

Točka 2.2 Pregled poslovanja

Točka 2.2.1 Strategija in cilji Opis poslovne strategije in strateških ciljev izdajatelja (tako finančnih kot nefinančnih, če obstajajo). V tem opisu se upoštevajo prihodnji izzivi in obeti izdajatelja. Kjer je ustrezno, se pri opisu upošteva tudi regulativno okolje, v katerem izdajatelj posluje.

Točka 2.2.2 Glavne dejavnosti Opis izdajateljevih glavnih dejavnosti, vključno z: (a) glavnimi kategorijami prodanih produktov in/ali opravljenih storitev; (b) navedbo kakršnih koli pomembnih novih produktov, storitev ali dejavnosti, ki so bile uvedene od objave zadnjih revidiranih računovodskih izkazov.

Točka 2.2.3 Glavni trgi Opis glavnih trgov, na katerih konkurira izdajatelj.

Točka 2.3 Organizacijska struktura

Točka 2.3.1 Če je izdajatelj del skupine ter če ni navedeno drugje v registracijskem dokumentu in je potrebno za razumevanje celotne poslovne dejavnosti izdajatelja, se vključi diagram organizacijske strukture. Po izbiri izdajatelja se lahko tak diagram nadomesti ali dopolni s kratkim opisom skupine in položaja izdajatelja v skupini, če to pripomore k pojasnitvi strukture.

Točka 2.3.2 Če je izdajatelj odvisen od drugih subjektov znotraj skupine, je treba to jasno navesti, skupaj z razlago te odvisnosti.

Točka 2.4 Naložbe

Točka 2.4.1 Če ni navedeno drugje v registracijskem dokumentu, je treba predložiti opis (vključno z zneskom) izdajateljevih pomembnih naložb od konca obdobja, ki ga zajemajo pretekle finančne informacije, vključene v prospekt, do datuma registracijskega dokumenta.

Točka 2.4.2 Opis pomembnih naložb izdajatelja, ki so trenutno v teku in za katere so že bile sprejete trdne zaveze, vključno z načinom financiranja (notranje ali zunanje), če je to bistvenega pomena za izdajateljevo poslovanje.

Točka 2.5 Pregled poslovanja in finančnega stanja (ki ga zagotovijo izdajatelji lastniških instrumentov s tržno kapitalizacijo nad 200 000 000 EUR, le če poslovno poročilo, ki se predloži in pripravi v skladu s členoma 19 in 29 Direktive 2013/34/EU, ni vključeno v prospekt EU za rast).

Točka 2.5.1 Če ni navedeno drugje v registracijskem dokumentu in je potrebno za razumevanje celotne poslovne dejavnosti izdajatelja, navedite naslednje: (a) uravnoteženo in celovito analizo razvoja in uspešnosti poslovanja izdajatelja ter njegovega položaja, pri čemer se upoštevata velikost in kompleksnost poslovanja, za vsako leto, za katero se zahtevajo pretekle finančne informacije, vključno z vzroki za bistvene spremembe; (b) navedba: (i) verjetnega prihodnjega razvoja izdajatelja; (ii) dejavnosti na področju raziskav in razvoja. Kolikor je potrebno za razumevanje izdajateljevega razvoja, poslovanja ali položaja, analiza vključuje ključne finančne in, kjer je primerno, nefinančne kazalnike uspešnosti, ki so relevantni za določeno poslovanje. Ta analiza, kjer je primerno, vključuje sklicevanja na zneske in dodatna pojasnila v zvezi z zneski, sporočenimi v letnih računovodskih izkazih.

Točka 2.6 Informacije o trendih

Točka 2.6.1 Opis najpomembnejših nedavnih trendov proizvodnje, prodaje, evidentiranja zalog, stroškov in prodajnih cen od konca zadnjega poslovnega leta do datuma registracijskega dokumenta.

Točka 2.7 Napovedi ali ocene dobička

Točka 2.7.1 Kadar je izdajatelj objavil napoved ali oceno dobička (ki je še vedno nepotrjena in veljavna), se ta napoved ali ocena vključi v registracijski dokument. Če je bila napoved ali ocena dobička objavljena in je še vedno nepotrjena, vendar ni več veljavna, predložite izjavo v zvezi s tem in pojasnilo, zakaj taka napoved ali ocena ni več veljavna. Za tako neveljavno napoved ali oceno ne veljajo zahteve iz točk 2.7.2 do 2.7.3.

Točka 2.7.2 Kadar se izdajatelj odloči vključiti novo napoved ali oceno dobička ali vključi predhodno objavljeno napoved ali oceno dobička v skladu s točko 2.7.1, je napoved ali ocena dobička jasna in nedvoumna ter vsebuje izjavo, ki opisuje glavne predpostavke, na podlagi katerih je izdajatelj utemeljil svojo napoved ali oceno. Napoved ali ocena je v skladu z naslednjimi načeli: (a) jasno je treba razlikovati med predpostavkami o dejavnikih, na katere člani upravnega, vodstvenega ali nadzornega organa lahko vplivajo, in predpostavkami o dejavnikih, ki so izključno izven nadzora članov upravnega, vodstvenega ali nadzornega organa; (b) predpostavke morajo biti razumne in lahko razumljive za vlagatelje, konkretne in natančne in se ne smejo navezovati na splošno točnost ocen, ki so osnova za napoved; (c) v primeru napovedi predpostavke usmerijo pozornost vlagatelja na tiste negotove dejavnike, ki bi lahko bistveno spremenili rezultat napovedi.

Točka 2.7.3 Prospekt vključuje izjavo, da je bila napoved ali ocena dobička sestavljena in pripravljena na podlagi, ki je: (a) primerljiva z letnimi računovodskimi izkazi in hkrati (b) skladna z računovodskimi usmeritvami izdajatelja.

ODDELEK 3 DEJAVNIKI TVEGANJA Namen tega oddelka je opisati glavna tveganja, s katerimi se sooča izdajatelj, in njihov vpliv na prihodnjo uspešnost izdajatelja.

Točka 3.1 Opis pomembnih tveganj, ki so specifična za izdajatelja, v omejenem številu kategorij v oddelku z naslovom „Dejavniki tveganja“. V vsaki kategoriji se v oceni izdajatelja ali ponudnika najprej opišejo najpomembnejša tveganja ob upoštevanju negativnega vpliva na izdajatelja in verjetnosti njihovega pojava. Tveganja potrjuje vsebina registracijskega dokumenta.

ODDELEK 4 KORPORATIVNO UPRAVLJANJE V tem oddelku sta pojasnjena upravljanje izdajatelja in vloga oseb, vključenih v vodenje podjetja. Poleg tega bo zagotovil informacije o izobrazbi in izkušnjah višjega vodstva, njihovih prejemkih in morebitni povezavi z uspešnostjo izdajatelja.

Točka 4.1 Upravni, vodstveni in nadzorni organi ter višje vodstvo

Točka 4.1.1 Imena, službeni naslovi in funkcije spodaj navedenih oseb znotraj izdajatelja in navedba glavnih dejavnosti, ki jih osebe izvajajo zunaj izdajatelja, kadar so te pomembne zanj: (a) članov upravnega, vodstvenega in/ali nadzornega organa; (b) družbenikov z neomejeno odgovornostjo v primeru komanditne delniške družbe; (c) vseh višjih vodstvenih delavcev, pomembnih za dokazovanje, da ima izdajatelj ustrezno strokovno znanje in izkušnje za upravljanje svoje dejavnosti. Podrobnosti o naravi morebitnih sorodstvenih odnosov med osebami iz točk (a) do (c).

Točka 4.1.2 Pri vsakem članu upravnega, vodstvenega ali nadzornega organa izdajatelja in vsaki osebi iz točk (b) in (c) točke 4.1.1 je treba navesti podrobnosti o ustreznem vodstvenem znanju in izkušnjah te osebe ter naslednje informacije: (a) podrobnosti morebitnih obsodb v zvezi s kaznivimi dejanji goljufije v času najmanj zadnjih pet let; (b) podrobnosti o kakršnih koli javnih obtožbah in/ali sankcijah, v katere so vpletene takšne osebe, s strani z zakonom ali drugim predpisom urejenih organov (vključno s pristojnimi poklicnimi organi) ter podatke o tem, ali so bile te osebe kadar koli v zadnjih petih letih s strani sodišča štete za neprimerne za članstvo v upravnem, vodstvenem ali nadzornem organu izdajatelja ali za dejavnost v vodstvu ali vodenju poslov izdajatelja. Če takšnih informacij ni treba razkriti, je treba o tem predložiti izjavo.

Točka 4.2 Prejemki Če ni navedeno drugje v registracijskem dokumentu, je treba v zvezi z zadnjim končanim poslovnim letom za osebe iz točk (a) in (c) točke 4.1.1 navesti naslednje podatke:

Točka 4.2.1 Znesek izplačanih prejemkov (vključno s kakršno koli nagrado za uspešnost ali odloženim nadomestilom) in prejemkov v naravi, ki jih takim osebam odobrijo izdajatelj in njegova odvisna podjetja za storitve, ki jih za njih opravijo v kakršni koli funkciji. Te informacije se morajo navesti posamično, razen če se posamično razkritje ne zahteva v matični državi izdajatelja ali jih izdajatelj ne razkrije javno na drug način.

Točka 4.2.2 Skupni znesek, ki ga izdajatelj ali njegova odvisna podjetja rezervirajo ali imajo zbranega za zagotovitev pokojnin, starostnih pokojnin ali podobnih prejemkov.

Točka 4.3 Delnice in delniške opcije Za vsako osebo iz točk (a) in (c) točke 4.1.1 podajte informacije o imetništvu delnic in vseh delniških opcijah v izdajatelju na zadnji izvedljivi datum.

ODDELEK 5 FINANČNE INFORMACIJE IN KLJUČNI KAZALNIKI USPEŠNOSTI Ta oddelek zagotavlja pretekle finančne informacije, tako da razkriva izdajateljeve finančne informacije in ključne kazalnike uspešnosti. Zagotavlja tudi informacije o izdajateljevi politiki dividend in, kjer je primerno, razkriva pro forma finančne informacije.

Točka 5.1 Pretekle finančne informacije

Točka 5.1.1 Revidirane pretekle finančne informacije, ki se nanašajo na zadnji dve poslovni leti (ali na ustrezno krajše obdobje, odkar izdajatelj posluje), ter revizijsko poročilo za vsako leto.

Točka 5.1.2 Sprememba datuma računovodskega sklica Če je izdajatelj spremenil datum svojega računovodskega sklica v obdobju, za katero se zahtevajo pretekle finančne informacije, revidirane pretekle informacije zajemajo najmanj 24 mesecev ali celotno obdobje, odkar izdajatelj posluje, kar koli je krajše.

Točka 5.1.3 Računovodski standardi Finančne informacije morajo biti pripravljene v skladu z mednarodnimi standardi računovodskega poročanja, kot so bili potrjeni v Uniji na podlagi Uredbe (ES) št. 1606/2002. Če se Uredba (ES) št. 1606/2002 ne uporablja, je treba finančne informacije pripraviti v skladu z: (a) nacionalnimi računovodskimi standardi države članice za izdajatelje iz EGP, kot zahteva Direktiva 2013/34/EU; (b) nacionalnimi računovodskimi standardi tretje države, ki so enakovredni Uredbi (ES) št. 1606/2002, za izdajatelje iz tretjih držav. Če taki nacionalni računovodski standardi tretje države niso enakovredni Uredbi (ES) št. 1606/2002, se računovodski izkazi preračunajo v skladu z navedeno uredbo.

Točka 5.1.4 Sprememba računovodskega okvira Zadnje revidirane pretekle finančne informacije, ki zajemajo primerljive informacije za prejšnje leto, morajo biti prikazane in pripravljene v obliki, ki se ujema z okvirom za računovodske standarde, ki bo sprejet v izdajateljevih naslednjih objavljenih letnih računovodskih izkazih, ob upoštevanju računovodskih standardov ter politik in zakonodaje, ki se uporabljajo za takšne letne računovodske izkaze. Zaradi sprememb v računovodskem okviru, ki se uporablja za izdajatelja, ni treba preračunati revidiranih računovodskih izkazov. Če pa namerava izdajatelj v naslednjih objavljenih računovodskih izkazih sprejeti nov okvir za računovodske standarde, mora biti vsaj en celoten sklop računovodskih izkazov (kot je opredeljen v MRS 1 – Predstavljanje računovodskih izkazov), vključno s primerjalnimi računovodskimi izkazi, pripravljen v obliki, ki je skladna s tisto, ki bo sprejeta v izdajateljevih naslednjih objavljenih letnih računovodskih izkazih, ob upoštevanju računovodskih standardov ter politik in zakonodaje, ki se uporabljajo za takšne letne računovodske izkaze.

Točka 5.1.5 Če so revidirane računovodske informacije pripravljene skladno z nacionalnimi računovodskimi standardi, morajo vsebovati vsaj naslednje: (a) bilanco stanja; (b) izkaz poslovnega izida; (c) računovodske usmeritve in pojasnila.

Točka 5.1.6 Konsolidirani računovodski izkazi Če izdajatelj pripravi samostojne in konsolidirane računovodske izkaze, je treba v registracijski dokument vključiti vsaj konsolidirane računovodske izkaze.

Točka 5.1.7 Starost finančnih informacij Datum bilance stanja zadnjega leta revidiranih finančnih informacij ne sme biti zgodnejši od enega naslednjih datumov: (a) 18 mesecev od datuma registracijskega dokumenta, če izdajatelj v registracijski dokument vključi revidirane vmesne računovodske izkaze; (b) 16 mesecev od datuma registracijskega dokumenta, če izdajatelj v registracijski dokument vključi vmesne računovodske izkaze, ki niso revidirani. Če registracijski dokument ne vsebuje vmesnih finančnih informacij, datum bilance stanja zadnjega leta revidiranih računovodskih izkazov ne sme biti starejši od 16 mesecev od datuma registracijskega dokumenta.

Točka 5.2 Vmesne in druge finančne informacije

Točka 5.2.1 Če je izdajatelj od datuma zadnjih revidiranih računovodskih izkazov objavil četrtletne ali polletne finančne informacije, morajo biti vključene v registracijski dokument. Če so bile četrtletne ali polletne finančne informacije revidirane ali pregledane, je treba vključiti tudi revizijsko poročilo ali poročilo o pregledu. Če četrtletne ali polletne finančne informacije niso revidirane ali niso bile pregledane, je treba to navesti. Vmesne finančne informacije, pripravljene v skladu z zahtevami iz Direktive 2013/34/EU ali Uredbe (ES) št. 1606/2002, odvisno od primera. Za izdajatelje, za katere ne velja niti Direktiva 2013/34/EU niti Uredba (ES) št. 1606/2002, morajo vmesne finančne informacije vključevati primerljive računovodske izkaze za enako obdobje v predhodnem poslovnem letu s to razliko, da se zahteva glede primerljivih informacij iz bilanc stanja lahko izpolni s predložitvijo bilance stanja ob koncu leta v skladu z veljavnim okvirom za finančno poročanje.

Točka 5.3 Revidiranje letnih finančnih informacij

Točka 5.3.1 Za pretekle letne finančne informacije se mora opraviti neodvisna revizija. Revizijsko poročilo se pripravi v skladu z Direktivo 2006/43/ES in Uredbo (EU) št. 537/2014. Kadar se Direktiva 2006/43/ES in Uredba (EU) št. 537/2014 ne uporabljata, je treba pretekle finančne informacije revidirati ali pripraviti poročilo o njih glede na to, ali za namene registracijskega dokumenta v skladu z revizijskimi standardi, ki se uporabljajo v državi članici, ali v skladu z enakovrednim standardom zagotavljajo dejanski in pošten prikaz.

Točka 5.3.1a Kadar so zakoniti revizorji zavrnili revizijska poročila o preteklih finančnih informacijah ali kadar ta vsebujejo pridržke, spremembe mnenja, izjave o omejitvi pravne odgovornosti ali poudarjanje zadeve, je treba to obrazložiti in takšne pridržke, spremembe mnenja, izjave o omejitvi pravne odgovornosti ali poudarjanje zadeve v celoti ponovno navesti.

Točka 5.3.2 Navedba drugih informacij v registracijskem dokumentu, ki so ga revidirali revizorji.

Točka 5.3.3 Če finančne informacije v registracijskem dokumentu niso vzete iz revidiranih računovodskih izkazov izdajatelja, je treba navesti vir informacij in dejstvo, da informacije niso revidirane.

Točka 5.4 Ključni kazalniki uspešnosti

Točka 5.4.1 Če ni razkrito drugje v registracijskem dokumentu in če je izdajatelj objavil ključne kazalnike uspešnosti, finančne in/ali operativne narave, ali se odloči, da jih vključi v registracijski dokument, se v registracijski dokument vključi opis ključnih kazalnikov uspešnosti izdajatelja za vsako poslovno leto za obdobje, ki ga zajemajo pretekle finančne informacije. Ključne kazalnike uspešnosti je treba izračunati na primerljivi podlagi. Če so ključne kazalnike uspešnosti revidirali revizorji, je treba to dejstvo navesti.

Točka 5.5 Bistvene spremembe finančnega položaja izdajatelja Opis kakršne koli bistvene spremembe finančnega položaja skupine, do katere je prišlo po koncu zadnjega finančnega obdobja, za katero so bili objavljeni revidirani računovodski izkazi ali vmesne finančne informacije, ali pa ustrezna negativna izjava.

Točka 5.6 Politika dividend Opis politike izdajatelja na področju razdelitve dividend in kakršnih koli omejitev v zvezi s tem. Če izdajatelj nima take politike, vključite ustrezno negativno izjavo. za vsako poslovno leto za obdobje, ki ga zajemajo letni računovodski izkazi, navedite znesek dividende na delnico, ki je bil zaradi primerljivosti prilagojen, če se je število delnic izdajatelja spremenilo, če ni razkrit v računovodskih izkazih.

Točka 5.7 Pro forma finančne informacije V primeru pomembne bruto spremembe je potreben opis morebitnega učinka posla na sredstva in obveznosti ter zaslužek izdajatelja, če bi bil posel izveden ob koncu obdobja, na katerega se nanaša poročilo, ali na sporočeni datum. Ta zahteva se običajno izpolni z vključitvijo pro forma finančnih informacij. Te pro forma finančne informacije se prikažejo tako, kot je navedeno v Prilogi 20, in morajo vsebovati informacije, navedene v njej. Pro forma finančnim informacijam mora biti priloženo poročilo, ki ga pripravijo neodvisni računovodje ali revizorji.

ODDELEK 6 INFORMACIJE O DELNIČARJIH IN IMETNIKIH VREDNOSTNIH PAPIRJEV V tem oddelku so navedene informacije o glavnih delničarjih izdajatelja, obstoju morebitnih nasprotij interesov med višjim vodstvom in izdajateljem, izdajateljevem delniškem kapitalu ter informacije o poslih med povezanimi strankami, pravnih in arbitražnih postopkih ter bistvenih pogodbah.

Točka 6.1 Glavni delničarji

Točka 6.1.1 Ime vsake osebe, če je poznano izdajatelju, ki ima neposredno ali posredno delež v kapitalu izdajatelja ali glasovalnih pravicah, ki je enak ali višji od 5 % kapitala ali skupnih glasovalnih pravic, skupaj z višino deleža vsake take osebe na datum registracijskega dokumenta, ali v primeru, da takih oseb ni, ustrezna negativna izjava.

Točka 6.1.2 Informacije o tem, ali imajo glavni delničarji izdajatelja različne glasovalne pravice, ali ustrezna negativna izjava.

Točka 6.1.3 Navedite, ali je izdajatelj, kolikor mu je znano, pod neposrednim ali posrednim lastništvom ali nadzorom in čigavim, ter opišite naravo takšnega nadzora in ukrepe, ki zagotavljajo, da se takšen nadzor ne zlorablja.

Točka 6.1.4 Opis vseh ureditev, poznanih izdajatelju, katerih delovanje lahko v prihodnosti povzroči spremembo nadzora izdajatelja ali jo prepreči.

Točka 6.2 Pravni in arbitražni postopki

Točka 6.2.1 Treba je predložiti informacije o kakršnih koli vladnih, pravnih ali arbitražnih postopkih (vključno s postopki, ki so po vednosti izdajatelja še v teku ali bi bili lahko sproženi) v obdobju, ki zajema najmanj 12 zadnjih mesecev, ki bi lahko imeli ali so v nedavni preteklosti imeli bistvene učinke na finančni položaj ali donosnost izdajatelja in/ali skupine, ali ustrezno negativno izjavo.

Točka 6.3 Nasprotja interesov v upravnem, vodstvenem in nadzornem organu ter višjem vodstvu

Točka 6.3.1 Treba je jasno navesti možna navzkrižja interesov med nalogami, ki jih za izdajatelja izvajajo osebe, navedene v točki 4.1.1., in njihovimi zasebnimi interesi ali drugimi nalogami. Če takih nasprotij ni, je treba o tem predložiti izjavo. Vsaka ureditev ali dogovor z glavnimi delničarji, strankami, dobavitelji ali drugimi, v skladu s katerim je bila katera koli oseba iz točke 4.1.1 izbrana za člana upravnega, vodstvenega ali nadzornega organa ali člana višjega vodstva. Podrobnosti o vseh omejitvah, dogovorjenih s strani oseb iz točke 4.1.1, glede prodaje njihovih deležev v vrednostnih papirjih izdajatelja v določenem časovnem obdobju.

Točka 6.4 Posli med povezanimi strankami

Točka 6.4.1 Če se za izdajatelja ne uporabljajo mednarodni standardi računovodskega poročanja, sprejeti v skladu z Uredbo (ES) št. 1606/2002, je treba za obdobje, ki ga zajemajo pretekle finančne informacije in do datuma registracijskega dokumenta razkriti naslednje informacije: (a) naravo in obseg kakršnih koli poslov med povezanimi strankami (1), ki so kot posamezen posel ali v celoti pomembni za izdajatelja. Če takšni posli med povezanimi strankami niso sklenjeni pod običajnimi tržnimi pogoji, je treba predložiti obrazložitev, zakaj ti posli niso bili sklenjeni tako. V primeru neporavnanih posojil, vključno z jamstvi kakršne koli vrste, navedite neporavnani znesek; (b) znesek ali odstotek, v katerem so posli med povezanimi subjekti sestavni del prometa izdajatelja. Če se za izdajatelja uporabljajo mednarodni standardi računovodskega poročanja, sprejeti v skladu z Uredbo (ES) št. 1606/2002, je treba informacije iz točk (a) in (b) razkriti samo za posle, ki so se izvedli od konca zadnjega finančnega obdobja, za katero so bile objavljene revidirane finančne informacije.

Točka 6.5 Delniški kapital

Točka 6.5.1 Naslednje informacije iz točk 6.5.2 do 6.5.7 v letnih računovodskih izkazih na datum zadnje bilance stanja:

Točka 6.5.2 Znesek emisijskega kapitala in za vsak razred delniškega kapitala: (a) skupni znesek izdajateljevega odobrenega delniškega kapitala; (b) število izdanih in v celoti vplačanih delnic in število izdanih, vendar ne v celoti vplačanih delnic; (c) nominalna vrednost posamezne delnice ali izjava, da delnice nimajo nominalne vrednosti, ter (d) uskladitev števila delnic v posesti delničarjev na začetku in na koncu leta. Če je bilo v obdobju, ki ga zajemajo letni računovodski izkazi, z nedenarnimi sredstvi plačanega več kot 10 % kapitala, to navedite.

Točka 6.5.3 Če obstajajo delnice, ki ne predstavljajo kapitala, navedite njihovo število in glavne značilnosti.

Točka 6.5.4 Število, knjigovodska in nominalna vrednost delnic izdajatelja, ki so v lasti samega izdajatelja, so v lasti v njegovem imenu ali v lasti njegovih odvisnih podjetij.

Točka 6.5.5 Znesek kakršnih koli konvertibilnih vrednostnih papirjev, zamenljivih vrednostnih papirjev ali vrednostnih papirjev z nakupnimi boni, z navedbo veljavnih pogojev in postopkov konverzije, zamenjave ali vpisa.

Točka 6.5.6 Informacije o vseh pravicah in/ali obveznostih pridobitve in njihovih pogojih v zvezi z odobrenim, a neizdanim kapitalom ali povečanjem kapitala.

Točka 6.5.7 Informacije o kapitalu kakršnega koli člana skupine, za katerega obstaja opcijska pravica ali za katerega je pogojno ali brezpogojno dogovorjeno, da se veže na opcijsko pravico ter podrobnosti o takšnih opcijah, vključno z osebami, na katere se nanašajo te opcijske pravice.

Točka 6.6 Akt o ustanovitvi in statut

Točka 6.6.1 Kratek opis vsake določbe izdajateljevega akta o ustanovitvi, statuta, listin ali pravil, ki bi lahko vplivali na odlog, preložitev ali preprečitev spremembe nadzora izdajatelja.

Točka 6.7 Bistvene pogodbe

Točka 6.7.1 Kratek povzetek vseh bistvenih pogodb, razen pogodb, sklenjenih v običajnem poteku poslovanja, pri katerih sodeluje izdajatelj ali kateri koli član skupine, za zadnje leto neposredno pred objavo registracijskega dokumenta.

ODDELEK 7 RAZPOLOŽLJIVI DOKUMENTI

Točka 7.1 Izjava, da se zaradi registracijskega dokumenta lahko, kjer je primerno, pregledajo naslednji dokumenti: (a) posodobljena akt o ustanovitvi in statut izdajatelja; (b) vsa poročila, dopisi in drugi dokumenti, ocene in izjave, ki jih pripravijo strokovnjaki na prošnjo izdajatelja in katerih deli so vključeni v registracijski dokument ali omenjeni v njem. Navedba spletnega mesta, na katerem je mogoče pregledati dokumente.